বাংলা সাহিত্যের ইতিহাসে ছোট গল্প খুব পুরাতন নয়। ১৯০০ সালের দিকেই এর প্রচলন ব্যাপকভাবে লক্ষ্য করা যায়। বাংলা সাহিত্যে বঙ্কিমচন্দ্র চট্টোপাধ্যায় প্রথমে ছোট গল্প লেখার প্রয়াস চালান। পরবর্তীতে রবীন্দ্রনাথ ঠাকুর সার্থক ও সুন্দর ছোট গল্প উপহার দেন। তার গল্পস্বল্প, গল্পগুচ্ছ, তিন সঙ্গী প্রভৃতি গল্পগ্রন্থ রয়েছে। প্রভাত কুমার মুখোপাধ্যায়ের গল্পে জীবনের ছোট-খাট ঘটনা হাস্যোজ্জ্বল কৌতুক রসিকতা অথচ সংযম ও লঘু কোমল স্পর্শে বিচিত্ররূপ লাভ করেছে। তার লেখা ষোড়শী, গল্পবীথি, নূতন বউ প্রভৃতি চমৎকার ছোট গল্প। শরৎচন্দ্র চট্টোপাধ্যায়ের ছোট গল্পে মনুষ্যত্বের স্তুতিরূপ ঊর্ধ্বায়িত হয়ে উঠেছে। মহেশ, বিলাসী, মন্দির তার বিখ্যাত ছোট গল্প। তারাশঙ্কর, সরোজকুমার, শৈলজানন্দ আধুনিক বাস্তবতামূলক সমস্যাকে গ্রহণ করেছেন। তারাশঙ্কর মূলত বিলীয়মান জমিদারী প্রথার ওপর লিখেছেন। মানব জীবনের বিন্দু বিসর্গ বিষয় নিয়ে নাতি-দীর্ঘ ব্যঞ্জনা দীপ্ত গল্প রচনা করে বাংলা সাহিত্যে অভিনবত্ব যোগ করেছেন বলাইচাঁদ মুখোপাধ্যায়। তার অদৃশলোকে, তন্বী, অনুগামিনী, বনফুলের গল্প প্রভৃতি উলে­খযোগ্য। রোমান্টিক ধারায় লিখেছেন মনীন্দ্রলাল বসু, মনোজ বসু প্রভৃতি লেখকগণ। বাংলার প্রকৃতিকে যিনি নিজের মত করে আপন করতে পেরেছিলেন, তিনি বিভূতিভূষণ বন্দ্যোপাধ্যায়। তার গল্পগুলিতে প্রকৃতির বাস্তবঘন স্বাদ পাওয়া যায়। মৌরি ফুল, সুলোচনা, কিন্নর দল প্রভৃতি তার উলে­খযোগ্য গল্পগ্রন্থ। পরবর্তীতে যারা জীবনের সমস্যাকে অত্যন্ত সুনিপুণভাবে ফুটিয়ে তুলেছেন, তাদের মধ্যে প্রেমেন্দ্র মিত্র, বুদ্ধদেব বসু, অচিন্ত্য সেন, সুবোধ ঘোষ উলে­খযোগ্য। বাংলা ছোট গল্পে বাস্তব নিষ্ঠতা, বৈজ্ঞানিক দৃষ্টিভঙ্গি ও নির্মম সততার পরিচয় দিয়েছেন মানিক বন্দ্যোপাধ্যায়। তার সমুদ্রের স্বাদ, ফেরিওয়ালা, ভেজাল, সরীসৃপ, বৌ, পাশ-ফেল প্রভৃতি উলে­খযোগ্য।